Infografika - A common approach to COVID-19 travel measures in the EU Ara l-infografika sħiħa Illum il-Kunsill adotta rakkomandazzjoni dwar approċċ ikkoordinat biex jiġi ffaċilitat il-moviment liberu sikur matul il-pandemija tal-COVID-19. Din ir-rakkomandazzjoni twieġeb għaż-żieda sinifikattiva fit-teħid tat-tilqima u l-introduzzjoni rapida taċ-ċertifikat COVID diġitali tal-UE, u tissostitwixxi r-rakkomandazzjoni preċedenti. Din ser tidħol fis-seħħ fl-1 ta' Frar 2022, fl-istess jum ta' att delegat li jemenda r-regolament dwar iċ-ċertifikat COVID-19 diġitali u jipprevedi perjodu ta' aċċettazzjoni ta' 270 jum għaċ-ċertifikati tat-tilqim. Skont ir-rakkomandazzjoni l-ġdida, il-miżuri marbuta mal-COVID-19 għandhom jiġu applikati b'kont meħud tal-istatus tal-persuna u mhux tas-sitwazzjoni fil-livell reġjonali, bl-eċċezzjoni ta' żoni fejn il-virus qed jiċċirkola f'livelli ferm għolja. Dan ifisser li l-istatus tat-tilqim, tat-test jew tal-fejqan ta' persuna li qed tivvjaġġa b'rabta mal-COVID-19, kif muri minn ċertifikat COVID diġitali validu tal-UE, għandu jkun il-fattur determinanti ewlieni. Approċċ ibbażat fuq il-persuna ser jissimplifika b'mod sostanzjali r-regoli applikabbli u ser jipprovdi ċarezza u prevedibbiltà addizzjonali lill-vjaġġaturi. Approċċ ibbażat fuq il-persuna Il-vjaġġaturi fil-pussess ta' ċertifikat COVID diġitali tal-UE validu m'għandhomx ikunu soġġetti għal restrizzjonijiet addizzjonali għall-moviment liberu. Ċertifikat COVID diġitali tal-UE validu jinkludi: Ċertifikat tat-tilqim għal vaċċin approvat fil-livell Ewropew jekk ikunu għaddew mill-inqas 14-il jum u mhux aktar minn 270 jum mill-aħħar doża tas-sensiela primarja tat-tilqim jew jekk il-persuna tkun ħadet doża booster. L-istati membri jistgħu jaċċettaw ukoll ċertifikati tat-tilqim għal vaċċini approvati mill-awtoritajiet nazzjonali jew mid-WHO. Riżultat negattiv tat-test tal-PCR miksub mhux aktar minn 72 siegħa qabel l-ivvjaġġar jew test rapidu negattiv tal-antiġeni miksub mhux aktar minn 24 siegħa qabel l-ivvjaġġar. Ċertifikat tal-fejqan li jindika li ma jkunux għaddew aktar minn 180 jum mid-data tal-ewwel riżultat pożittiv tat-test. Persuni li ma jkollhomx ċertifikat COVID diġitali tal-UE jistgħu jintalbu jagħmlu test qabel jew mhux aktar tard minn 24 siegħa wara l-wasla. Vjaġġaturi b'funzjoni jew ħtieġa essenzjali, ħaddiema transfruntiera u tfal taħt it-12-il sena għandhom ikunu eżentati minn dan ir-rekwiżit. Mappa tar-reġjuni tal-UE Iċ-Ċentru Ewropew għall-Prevenzjoni u l-Kontroll tal-Mard (ECDC) għandu jkompli jippubblika mappa tar-reġjuni tal-istati membri li tindika r-riskju potenzjali ta' infezzjoni skont sistema tad-dawl tat-traffiku (aħdar, oranġjo, aħmar, aħmar skur). Il-mappa għandha tkun ibbażata fuq ir-rata ta' notifika tal-każijiet ta' 14-il jum, ir-rata ta' teħid tal-vaċċin u r-rata ta' ttestjar. Abbażi ta' din il-mappa, l-istati membri għandhom japplikaw miżuri rigward l-ivvjaġġar lejn u minn żoni ħomor skuri , fejn il-virus qed jiċċirkola f'livelli għoljin ħafna. Dawn għandhom b'mod partikolari jiskoraġġixxu l-ivvjaġġar mhux essenzjali kollu u jirrikjedu li l-persuni li jaslu minn dawk iż-żoni li ma jkollhomx fil-pussess tagħhom ċertifikat tat-tilqim jew tal-fejqan jagħmlu test qabel it-tluq u jagħmlu kwarantina wara l-wasla. Għandhom japplikaw ċerti eċċezzjonijiet għal dawn il-miżuri għal vjaġġaturi b'funzjoni jew ħtieġa essenzjali, ħaddiema transfruntiera u tfal taħt l-età ta' 12-il sena. Brejk ta' emerġenza Bir-rakkomandazzjoni l-ġdida, jissaħħaħ il-brejk ta' emerġenza b'reazzjoni għall-emerġenza ta' varjanti ġodda ta' tħassib jew ta' interess. Meta stat membru jimponi restrizzjonijiet b'reazzjoni għall-emerġenza ta' varjant ġdid, il-Kunsill, f'kooperazzjoni mill-qrib mal-Kummissjoni u appoġġat mill-ECDC, għandu jirrieżamina s-sitwazzjoni. Il-Kummissjoni, abbażi tal-valutazzjoni regolari ta' evidenza ġdida dwar il-varjanti, tista' tissuġġerixxi wkoll diskussjoni fil-Kunsill. Matul id-diskussjoni, il-Kummissjoni tista' tipproponi li l-Kunsill jaqbel dwar approċċ koordinat rigward l-ivvjaġġar miż-żoni kkonċernati. Kwalunkwe sitwazzjoni li tirriżulta fl-adozzjoni ta' miżuri għandha tiġi riveduta regolarment. Kuntest Id-deċiżjoni dwar jekk jiġux introdotti restrizzjonijiet fuq il-moviment liberu għall-protezzjoni tas-saħħa pubblika tibqa' r-responsabbiltà tal-istati membri; madankollu, il-koordinazzjoni dwar dan is-suġġett hija essenzjali. Fit-13 ta' Ottubru 2020, il-Kunsill adotta r-rakkomandazzjoni dwar approċċ ikkoordinat għar-restrizzjoni tal-moviment liberu b'reazzjoni għall-pandemija tal-COVID-19, li ġiet aġġornata fl-1 ta' Frar 2021 u l-14 ta' Ġunju 2021. Din ir-rakkomandazzjoni tistabbilixxi kriterji komuni u qafas komuni għal miżuri possibbli għall-vjaġġaturi. Ir-rakkomandazzjoni tal-Kunsill mhix strument li jorbot legalment. L-awtoritajiet tal-istati membri jibqgħu responsabbli għall-implimentazzjoni tal-kontenut tar-rakkomandazzjoni. Il-Kunsill adotta rakkomandazzjoni dwar approċċ ikkoordinat għar-restrizzjoni tal-moviment liberu b'rispons għall-pandemija tal-COVID-19 COVID-19: vjaġġar fl-UE (informazzjoni ġenerali) Ara l-paġna tal-laqgħa